ПРОГРАМА НА БКИ-ПРАГА ЗА ОКТОМВРИ 2015 


· Продължава 9-ият ФЕСТИВАЛ ЗА АРХИТЕКТУРА И УРБАНИЗЪМ ARCHITECTURE WEEK PRAGUE 2015
17.08. – 18.10.2015 г.
Манастир „Св. Георги”, Пражки храд
В рамките на 9-ото издание в Прага с активното участие на Българския културен институт е изложен макет на Асеновата крепост. 
За първа година със съдействието на БКИ страната ни участва в детския фестивален раздел Playful Architect 2015. Рисунки на деца от цял свят, сред които и на 9-10-годишни ученици от Панагюрище, са представени в изложбата „Паметниците на моя край”.
Повече информация на http://www.architectureweek.cz/.

· В София продължава изложбата „ЙОЗЕФ ПИТЕР (1881 – 1925)” 
Национална галерия „Двореца”, бул. „Княз Александър I” № 1, София
Националната галерия в София и Българският културен институт – Прага, представят с изложба и книга-албум основоположника на българската печатна графика. Проектът e иницииран от Българския културен институт в Прага, чийто екип си постави за цел да „извади” от архивите името на Йозеф Питер и да направи достояние на широката аудитория неговото творчество, познато до днес само на малцина. 
В престижната галерията са изложени рисунки, акварели, графики, маслени платна и близо 20 проекта приложна графика на чешкия творец, който в България се подписва като Йосиф. 
Триезичната книгата-албум „Йосиф Питер (1881 – 1925)”, която съпътства изложбата, съдържа научна студия и повече от 200 репродукции на произведения и документи на Йозеф Питер. 
Изложбата ще гостува през ноември 2015 г. в Прага в престижната галерия „Вила Пеле”.
Изложбата продължава до 25.10.2015 г.

· „ГРАДЪТ”
01. – 30.10.2015
Галерията на БКИ – Прага, ул. „Климентска” 6, Прага 1
Българският културен институт съвместно с платформата за авторски плакати и принтове www.plakatkombinat.com представя изложбата „Градът”. Експозицията обхваща плакати от две колекции – „Нова българска архитектура” и „Любим град”. По идея на Българския културен институт двете колекции се представят под общото наименование „Градът”, което синтезира основните линии и внушения на плакатите. 
Чрез плакатното изкуство авторите на творбите от поредицата „Нова българска архитектура” интерпретират и показват на широката аудитория развитието и промяната в съвременната родна архитектура през последните 25 години. 
Постерите от „Любим град” представят по оригинален и любопитен начин познати световни мегаполиси – Лондон, Токио, Ница, Ню Йорк, Париж, Рио Де Жанейро, София. Художествените интерпретации на любимите градове са обобщени в един или няколко символа, колкото разпознаваеми, толкова и необичайни.
Сред авторите в изложбата „Градът” личат имената на Иван Газдов, Милен Гелишев, Мариян Дзин, Надежда Комитска, Анна Симеонова и др.    
Изложбата е част от съпътстващата програма на фестивала Architecture Week Praha 2015.

· „ГРАДЪТ” С АННА СИМЕОНОВА. Представяне на изложбата
08.10. (четвъртък) 2015 г., 18:00 ч.
Галерията на БКИ – Прага, ул. „Климентска” 6, Прага 1
Изложбата ще бъде представена от куратора, графичен дизайнер и основател на платформата за плакатно изкуство www.plakatkombinat.com Анна Симеонова.

· „МАЙКИТЕ”. Премиера на романа на ТЕОДОРА ДИМОВА
14.10. (сряда) 2015, 18:00 ч.
Национален литуратурен музей, ул. „Пелеова” 20/70, Прага 6
За втори път по покана на Българския културен институт в Прага ще гостува Теодора Димова. Името на съвременната българска писателка е добре познато на литературна публика, която посрещна позитивно през 2014 г. издаването на чешки език на романа „Адриана”. Поводът за повторното й гостуване в Прага отново е специален – премиерата друг нейн роман, преведен на чешки език, – „Майките”.
Изграден по мотиви от истински събития, случили се в България, романът „Майките” надхвърля типично българския аспект. Творбата звучи глобално и би разтърсила всеки, защото проблемът за детската агресия и нейните корени е все по-актуален по всички краища на света. 
Литературната вечер се организира от института, съвместно с Националния литературен музей. Книгата ще бъде представена от преводача Давид Бернщайн, литературоведа Марцел Черни и издателя Петър Щенгъл. 
Теодора Димова ще има среща и с възпитаници на БСОУ „ Д-р Петър Берон”, която ще се проведе в училището на 15 октомври.
Теодора Димова е родена през 1960 г. в София. Дъщеря е на големия български писател Димитър Димов. Завършва английска филология в СУ „Климент Охридски”. През 1999 г. издава първата си самостоятелна книга, която включва пиесите „Игрила”, „Платото” и „Неда и кучетата”. Автор е на романите „Емине” (2001), „Майките” (2006), „Адриана” (2007), „Марма, Мариам” (2010), „Влакът за Емаус” (2013). Романът „Майките” печели редица престижни литературни награди и е преведен на френски, немски, руски, словенски, полски и чешки език. 

· DESIGNBLOK / DIPLOMA SELECTION III
22. – 27.10.2015 
Openstudio, Дворец на промишлеността, Изложбени площи на Виставище, Прага 7
Прага отново ще бъде домакин на Designblok – едно от най-престижните събития в света на модния дизайн в Централна Европа. Многобройните изложби, дефилета, презентации и експозиции ще представят проекти както на дизайнерски школи и студиа, така и на индивидуални творци. По традиция в рамките на събитието протича международното представяне на дипломни работи на млади дизайнери – проект на EUNIC Прага. Със съдействието на Българския културен институт на 24 октомври в тазгодишното дефиле Diploma Selection III България е преставена с колекцията The Presence Shift на Елвира Томалевска. 
Повече информация на www.designblok.cz.

· „СИЛАТА НА ГРАЖДАНСКОТО ОБЩЕСТВО: СЪДБАТА НА ЕВРЕИТЕ В БЪЛГАРИЯ ПО ВРЕМЕ НА ХОЛОКОСТА”
23.10.2015 – 09.01.2016
Народна библиотека на Чехия, Клементинум 190, Прага 1
Посолството на България в Чехия и Народната библиотека представят изложбата „Силата на гражданското общество: Съдбата на евреите в България по време на Холокоста”, в партньорство с Българския културен институт. 
Изложбата хронологично разказва за съпротивата на гражданите на България, за смелия отказ на едно общество да се подчини на плановете на властите за депортиране на българските евреи в нацистките концентрационни лагери. Експозицията е послание за силата на свободния дух и проследява решимостта на българското гражданско общество да спре една репресивна политика в трудните години на Втората световна война. 
В Народната билиотека ще бъдат изложени 21 пана с фотографии, факсимилета и текст, който проследява как се развиват събитията, свързани със съдбата на еврейската общност в България в периода 1940 – 1944 г. 

Повече информация на www.bki.cz.
Българският културен институт си запазва правото на промени в програмата.







